যে খবর জেনে উচ্ছ্বাস-ভরা টুইট করেছেন মুখ্যমন্ত্রী মমতা বন্দ্যোপাধ্যায়, ‘২০১৬ সালে সন্ত হচ্ছেন মাদার টেরিজা। মিশনারিজ অফ চ্যারিটিকে অভিনন্দন’। পরে নবান্নে বলেছেন, ‘‘মাদার টেরিজা কলকাতায়, রাজ্যে অনেক কাজ করেছেন। সামাজিক কাজ করেছেন। এ খবরে আমরা তাই গর্বিত।’’
ঘটনাচক্রে, আজই আবার ২৩তম ‘সংখ্যালঘু অধিকার দিবস’। আবার ঘটনাচক্রে, ২০১৬ সালেই মমতার বিধানসভা ভোট। ফলে তাঁর এহেন উচ্ছ্বাসের তাৎপর্য নিয়ে চর্চা শুরু হয়েছে। যা বলছে, বিধানসভা ভোটে সংখ্যালঘু খ্রিস্টান ভোটের কথা ভেবেই টেরিজার ‘সন্ত’ হওয়া নিয়ে দিদির এই ‘উচ্ছ্বাসবার্তা’।  
মাদারকে নিয়ে দু’টি টুইট করেছেন তৃণমূলের রাজ্যসভার সাংসদ ডেরেক ও’ব্রায়েনও। একটিতে লিখেছেন, ‘মাদার টেরিজার সন্ত হওয়ার মুহূর্ত স্মরণ এবং ধন্যবাদজ্ঞাপনের। (মাদার) দরিদ্রদের যেভাবে সেবা করেছেন, আমার কাছে সেটাই ওঁর সবচেয়ে বড় অলৌকিকত্ব।’ দ্বিতীয় টুইট বলছে, ‘মাদার টেরিজা কলকাতাকেই তাঁর বাড়ি এবং আন্তর্জাতিক মিশনের সদর দফতর করে তুলেছিলেন। এটা আশীর্বাদ। উনি আমাদের শহরে এসেছিলেন যাজিকা (নান) হয়ে। ছেড়ে গিয়েছেন শহরের পেট্রন সেন্ট হয়ে’। প্রসঙ্গত, ডেরেকের বাবা নিল অ্যালয়শিয়াস ও’ব্রায়েন ছিলেন অ্যাংলো ইন্ডিয়ান সম্প্রদায় থেকে রাজ্যসভার মনোনীত সাংসদ। ডেরেক নিজেও রাজ্য সংখ্যালঘু কমিশনের সদস্য।  
১৯৯৭ সালে মাদারের প্রয়াণের পরের বছর মনিকা বেসরা নামে এক যুবতী দাবি করেছিলেন, মাদারের জন্যই তাঁর পেটের দুশ্চিকিৎস্য টিউমার সেরে গিয়েছে। ২০০২ সালে সেই ‘অলৌকিক’ ঘটনার জন্য মাদারকে ‘বিয়্যাটিফাই’ করেন তদানীন্তন পোপ দ্বিতীয় জন পল। দ্বিতীয় অলৌকিক ঘটনাটিও রোগ নিরাময়ের। মিশনারিজ অফ চ্যারিটি’র মুখপাত্র সুনীতা কুমার জানিয়েছেন, সেটি ঘটেছিল ব্রাজিলে। দু’টি ‘অলৌকিক’ ঘটনার সূত্রেই ‘সন্ত’ হবেন টেরিজা।